Item, s’ensuit la copie d’une chartre contenant que Eudes, jadis duc de Bourgongne, fais savoir à tous que, comme son prevost et ses sergens de Chastillon eussent emprisonnez les hommes de Monseigneur de Langres ou chastel dudit Chastillon qu’il tient d’icellui Monseigneur de Langres, pour ce que l’on imputoit ausdiz hommes avoir commis et perpetré homicide; et pour ce que iceulx hommes ne yssussent du chastel, il les avoit fait garder; mais pour ce que l’église dudit Langres n’encourroit en ce aucun détriment de liberté. Il recognoist et tesmoigne par icelles chartres que ces choses furent faites sans son consentement et à son desceu, et que sur ce fut faite injure audit Monseigneur de Langres. Pour ce ledit Monseigneur de Langres les requist et ne furent point délivrés, mais leur furent fermées les portes du chastel. Et furent ces choses faites en l’an de grâce mil deux cens et neuf, ou mois de mars.